Az 1941-es népszámláláson több, mint 530 000 ember vallotta magát németnek Magyarországon. Ezeket az embereket 1946-ban kitelepítették Magyarország egész területéről, így Sopronból is. Egyik távoli rokonommal is pontosan ez történt, erről dédnagymamámat kérdeztem meg, aki ekkor 26 éves volt. A következőkben a vele készített interjú olvasható.

**Pontosan melyik családról van szó?**

*A Nitsch családról, akik hárman voltak: férj, feleség és egy kisgyerek. Hegyeshalomban éltek. Őket* *telepítették ki Ausztriába, és itt kellett hagyniuk a férj anyukáját - ő magyarnak vallotta magát- házukat és a vegyeskereskedésüket, amit később az anyuka vezetett tovább. Az apuka húga maradhatott, mert ő, habár németnek vallotta magát, egy magyarhoz ment hozzá.*

**Miért vallották németnek magukat, hiszen ők magyarok voltak már, nem?**

*Ezt pontosan nem tudom. A férj édesanyjával az otthonukban németül beszélt, és talán ezért érezték magukat németeknek.*

**Hogyan telepítették ki őket?**

*Ha jól emlékszem, akkor ők valamiért kaptak egy fél marhavagont és azzal kellett elhagyniuk a* *hazájukat. Vihettek magukkal ruhát, élelmiszert, kisebb bútorokat stb.*

**Hogyan fogadták ott az emberek őket?**

*Viszonylag segítőkészek voltak. Megkérdezték őket, hogy Amerikába, Németországba vagy Ausztriába akarnak-e menni. Ők az utóbbit választották, ahol kaptak állást, albérletet és pénzt is. Olyan szerencsés helyzetben voltak, hogy két éven belül fel tudtak építeni egy saját házat.*

**A te családod jobban beszélt németül, mint magyarul. Ti hogy-hogy magyarnak vallottátok magatokat?**

*Mi magyarnak éreztük magunkat, még akkor is, ha a magyar nyelvet nem beszéltük annyira jól, de Magyarországon éltünk, itt nyitott nagypapám kefekötő üzletet, ami 1848-tól 1951-ig, az államosításig működött. Végül így maradtunk itt.*

**Köszönöm szépen az interjút, nagyon érdekes dolgokat tudtam meg.**

Szabó Brúnó 9/C